English: Minister, can I welcome the statement you've made today, and can I welcome the decision of the Welsh Government to actually produce an action plan, because it is critical? I do note that it refers quite a few times to Port Talbot. As you fully understand, the implications for Port Talbot are huge. We have a motorway going through that. We have the steelworks and other industries within there. We have a combination of everything your plan says, in reality, and therefore I've got a few questions, and I'll try and keep to my two questions because I know the Deputy Presiding Officer would like a focus on questions at this point. On the issues about 'Planning Policy Wales', you talked earlier in a response to that. It is important that we again get support on that, because it has to address how the local development plans will look at this question of air quality and air quality management, particularly in planning proposals that will include either incinerators or some form of aspect that will increase air pollution in that area, whether it be in a residential area or an industrial area. And, therefore, will you be looking at local authorities and asking them to review their LDPs to ensure that they're up to date to meet this plan? Regarding motorways, as you've highlighted, the section on M4, junctions 41 to 42 in my area, is one of the roads that had to limit itself to 50 mph. Again, will you assure me, give me reassurances, that you're talking to the Minister to look at how you address that matter, because putting them off the M4 onto local roads is going to make air quality in the areas worse for the residents of those local roads, particularly children, as they're going to be walking along those roads to their schools? Therefore, it's not a solution; we have to find alternative solutions, rather than simply either closing junctions or taking traffic off the M4 and putting them on local roads. Andrew R.T. Davies highlighted the issue about public transport and, again, that's crucial. The Minister for Economy and Transport is going to be bringing forward a public transport Bill. Could you ask him to ensure that it meets this plan, because there are many areas where people don't have cars and the bus is the only option? If we're going to make sure that they can actually use the bus, they have to have a bus to use. Therefore, that Bill must ensure that it puts an onus upon areas that have no other alternative to cars other than a bus, and to ensure those buses are available. I do welcome the review of the action plan for Port Talbot - it is time we had that - but can you also ensure that it looks at nuisance dust as well as the PM10s, PM2.5s and nitrogen dioxide? Because, whilst people might think that's not necessarily a health issue in one aspect, it's the well-being of people as well we need to address, and it does impact upon my constituents heavily in that area. I welcome the indoor pollution reference in the statement and we need to publicise that more, because I was up the attic only last week, getting Christmas decorations down. When you look at the plan and what areas actually affect indoor properties, you start to realise how we can all be affected by something simple, but people might not know that. I was unaware of some of the points in that plan. Behavioural change is important, but we need alternatives if you want behavioural change, and that's the problem. Sometimes, we do not have those alternatives available for behavioural change to occur. I think I'll end there.
Welsh: Gweinidog, a gaf i groesawu'r datganiad a wnaethoch chi heddiw, ac a gaf i groesawu penderfyniad Llywodraeth Cymru i gynhyrchu cynllun gweithredu gwirioneddol, oherwydd mae hynny'n hanfodol? Rwy'n sylwi bod sawl cyfeiriad at Bort Talbot. Fel y gallwch ddeall yn llwyr, mae'r goblygiadau i Bort Talbot yn aruthrol. Mae gennym draffordd yn mynd drwy'r ardal. Mae gennym y gwaith dur a diwydiannau eraill yma hefyd. Yn wir, mae gennym gyfuniad o bopeth y mae eich cynllun chi'n sôn amdano. Felly mae gennyf ychydig o gwestiynau, a byddaf yn ceisio cadw at fy nau gwestiwn oherwydd gwn y byddai'r Dirprwy Lywydd yn hoffi canolbwyntio ar gwestiynau ar yr adeg hon. O ran y materion ynghylch 'Polisi Cynllunio Cymru', fe wnaethoch chi siarad yn gynharach mewn ymateb i hyn. Mae'n bwysig inni gael cefnogaeth i hynny unwaith eto, oherwydd mae'n rhaid rhoi sylw i'r modd y bydd y cynlluniau datblygu lleol yn ystyried y mater hwn o ansawdd aer a rheoli ansawdd aer. Mae hyn yn arbennig o wir yn y cynigion cynllunio a fydd yn cynnwys naill ai losgyddion neu ryw fath o elfen a fydd yn cynyddu llygredd aer yn yr ardal dan sylw, boed honno'n ardal breswyl neu'n ardal ddiwydiannol. Felly, a fyddwch chi'n edrych ar awdurdodau lleol ac yn gofyn iddyn nhw adolygu eu CDLlau i sicrhau eu bod yn gyfredol ar gyfer bodloni'r cynllun hwn? O ran traffyrdd, fel y dywedasoch, mae'r darn o'r M4, rhwng cyffyrdd 41 i 42 yn fy ardal i, yn un o'r parthau y bu'n rhaid ei gyfyngu i 50 mya. Unwaith eto, a wnewch chi fy sicrhau i, rhoi sicrwydd imi, eich bod chi'n trafod â'r Gweinidog i ystyried sut yr ydych chi am ymdrin â'r mater hwnnw, oherwydd bydd dargyfeirio traffig yr M4 ar ffyrdd lleol yn dirywio ansawdd yr aer i'r trigolion yn yr ardaloedd ger y ffyrdd lleol hynny, yn enwedig i'r plant, gan eu bod nhw'n cerdded ar hyd y ffyrdd hynny i'w hysgolion? Felly, nid yw hwn yn ddatrysiad; mae'n rhaid inni ddod o hyd i atebion eraill, yn hytrach na chau cyffyrdd yn unig neu ddargyfeirio traffig oddi ar yr M4 ar ffyrdd lleol. Fe dynnodd Andrew R.T. Davies sylw at fater trafnidiaeth gyhoeddus ac, unwaith eto, mae hynny'n hollbwysig. Bydd Gweinidog yr Economi a Thrafnidiaeth yn cyflwyno Bil trafnidiaeth gyhoeddus. A wnewch chi ofyn iddo ef sicrhau y bydd hwnnw'n bodloni'r cynllun hwn, oherwydd ceir llawer o ardaloedd lle nad oes gan bobl gar a'r bws yw eu hunig ddewis nhw? Os ydym eisiau gwneud yn siŵr eu bod nhw'n gallu defnyddio'r bws, yna mae'n rhaid bod bws yno i'w ddefnyddio. Felly, mae'n rhaid i'r Bil hwnnw sicrhau ei fod yn rhoi'r baich ar ardaloedd lle nad oes unrhyw ddewis amgen na cheir ar wahân i fws, a sicrhau bod y bysiau hynny ar gael. Rwy'n croesawu'r adolygiad o'r cynllun gweithredu ar gyfer Port Talbot - mae'n amser inni gael hwnnw - ond a wnewch chi sicrhau ei fod yn ystyried llwch niwsans yn ogystal â'r gronynnau PM10, PM 2.5 a nitrogen deuocsid? Oherwydd, er y gallai pobl feddwl nad yw hynny o reidrwydd yn fater sy'n ymwneud ag iechyd mewn un ffordd, rydym yn awyddus i ymdrin â lles pobl hefyd, ac mae'r rhain yn effeithio'n fawr iawn ar fy etholwyr i yn hyn o beth. Rwy'n croesawu'r cyfeiriad at lygredd dan do yn y datganiad ac mae angen rhoi mwy o gyhoeddusrwydd i hynny, oherwydd fe es i lan i'r atig yr wythnos diwethaf, i ddod ag addurniadau'r Nadolig i lawr. Pan edrychwch chi ar y cynllun a pha faterion sy'n effeithio ar eiddo dan do, rydych chi'n dechrau sylweddoli sut y gall rhywbeth syml effeithio ar bawb ohonom, ond efallai nad yw pobl yn gwybod hynny. Nid oeddwn i'n ymwybodol o rai o'r pwyntiau yn y cynllun hwn. Mae newid ymddygiad yn bwysig, ond mae angen dewisiadau amgen arnom os ydych chi'n dymuno newid ymddygiad, a dyna'r broblem. Weithiau, nid yw'r dewisiadau amgen hynny ar gael ar gyfer achosi newid ymddygiad. Gadawaf bethau yn y fan honno, rwy'n credu.